SKRIFTLIG FORESPØRGSEL E-2083/01

af Francisca Sauquillo Pérez del Arco (PSE) til Kommissionen

(13. juli 2001)

Om: Humanitær bistand til Makedonien og Kosovo

Er det rigtigt, at Kommissionen vil begrænse den humanitære bistand til befolkningen i Makedonien til fødevarehjælp? Har den i lyset af krigssituationen og dennes følger for de fordrevne og flygtningene til hensigt at etablere en omfattende plan for humanitær bistand?

Ifølge visse oplysninger er De Europæisk Fællesskabers Kontor for Humanitær Bistand i Kosovo i færd med at lukke, trods det at situationen er forværret som følge af de tilstrømmende flygtninge, der flygter fra konflikten i Makedonien. Har Kommissionen planer om at yde humanitær bistand til Kosovo?

Svar afgivet på Kommissionens vegne af Poul Nielson

(27. september 2001)

Lige siden krisen i Den Tidligere Jugoslaviske Republik Makedonien (FYROM) begyndte, har Kommissionens Kontor for Humanitær Bistand (ECHO) via sine partnerorganisationer søgt at hjælpe ofrene såvel indenlandske flygtninge i FYROM som personer flygtet til Kosovo ved at dække deres humanitære behov på tre måder:

- ved at dele ud af de katastrofeberedskabslagre som er blevet opbygget efter krisen i Kosovo, i stor udstrækning med finansiering af ECHO. Dette arbejde er i FYROM blevet varetaget af Den Internationale Røde Kors Komité (ICRC), og i Kosovo af FN's organisationer.

- ved at udvide det program som Kommissionens Kontor for Humanitær Bistand varetager i FYROM således at man kan dække nye behov. Nævnte program tog ved krisens begyndelse kun sigte på to kategorier, nemlig personer flygtet til udlandet (fra Kosovo-krisen) samt særligt udsatte befolkningsgrupper. Programmets målsætning er blevet udvidet og ændret således at det nu også tager højde for indenlandske flygtninges behov. Kommissionens Kontor for Humanitær Bistand er i gang med at gennemføre projekter i FYROM til et samlet beløb på 5,4 millioner EUR. Der er afsat et ekstrabeløb på 600 000 EUR, og man er nu i gang med at indgå kontrakter med kontorets partnerorganisationer herom. Det ærede medlem og Europa-Parlamentets sekretariat vil få tilsendt en redegørelse med nærmere oplysninger om de enkelte sektorer.

- ved at gribe ind over for krisen i Kosovo. I 2001 er der blevet afsat 12,5 millioner EUR til arbejdet i Kosovo: i maj 2001 blev der indgået kontrakter med to NGO'er for et beløb på 520 000 EUR om levering af bistand i form af non-food artikler til flygtninge fra FYROM. Hertil kommer at Kommissionen på baggrund af det stigende antal flygtninge og revisionen af FN's konsoliderede appel for Sydøsteuropa for 2001 den 31. juli 2001 traf hastebeslutning om at afsætte et beløb på 1,5 millioner EUR med følgende formål: at støtte familier som i mere end tre måneder huser

flygtninge i Kosovo, at hjælpe flygtninge med non-food artikler, at sørge for vaccination af flygtningenes børn mod de mest almindelige sygdomme, og at sørge for bedre sundhedspleje for vordende mødre før, under og efter fødslen. Disse programmer gennemføres af De Forenede Nationers flygtningekommissariat (UNHCR) og af De Forenede Nationers Børnefond (Unicef). Den samlede bevilling til Kosovo for 2001 bliver således på 14 millioner EUR.

Kontorets nedtrapning af hjælpen til Balkan-områder, der begyndte i 2000 med lukningen af kontorer og afviklingen af arbejdet i Kroatien, og Bosnien og Hercegovina, bygger på to forudsætninger: at de mest presserende behov for humanitær bistand skal dækkes, og at der iværksættes andre ordninger som giver større mulighed for at støtte udviklingsprocessen. I Kosovo har man dækket de behov for humanitær bistand som Kosovo-krisen var anledning til, og udviklingen af denne provins støttes af Kommissionen via det europæiske genopbygningsagentur. Også inden for De Forenede Nationers mission i Kosovo (UNMIK) har man nedtrappet den oprindelige bistand der under ledelse af FN's flygtningekommissariat blev ydet som led i søjle 1 foranstaltningerne til afhjælpning af humanitære problemer, i takt med at behovene blev mindre og bedre kunne varetages af andre instanser i den midlertidige regering. I samme forbindelse kan det nævnes at kontorets støtte i forbindelse med Kosovo-krisen vil blive afviklet i år, og at det lokale kontor vil blive lukket. Kommissionens Kontor for Humanitær Bistand fra kontoret i Skopje vil fortsætte med at overvåge situationen og følge med i gennemførelsen af de resterende projekter med sigte på flygtninge fra FYROM.

For så vidt angår spørgsmålet om Kommissionens opstilling af en detaljeret støtteplan for FYROM, kan det anføres at humanitær bistand på baggrund af de nuværende forhold i FYROM, fortsat vil være en grundlæggende om end begrænset del af en sådan plan. Det kan også nævnes at Kommissionen har foregrebet iværksættelsen af en langt større og mere omfattende bistandspakkeløsning, idet den i maj 2001 overførte et beløb på 2,5 millioner EUR fra udrykningsordningen til reparation og genopførelse af boliger der var blevet ødelagt under konflikten, ud fra ønsket om at iværksætte en tillidsskabende foranstaltning til støtte for de lokale myndigheders bestræbelser på at afhjælpe virkningerne af kampene på den uskyldige civilbefolkning, uanset etnisk oprindelse.

Kommissionen har også til hensigt at bistå FYROM med gennemførelsen af den rammeaftale der blev indgået mellem landets politiske ledere den 13.8.2001. Man er i færd med at forberede formidlingen af yderligere støtte via CARDS-programmet der tager sigte på genopførelse af boliger, udvikling af de lokale infrastrukturer og gennemførelse af tillidsskabende foranstaltninger(1). Det er også muligt at der kan udbetales yderligere makrofinansiel bistand, og Kommissionen vil sammen med Verdensbanken afholde et donormøde når rammeaftalen er gennemført i et passende omfang.

(1) Rådets forordning (EF) nr. 2666/2000 af 5. december 2000 om bistand til Albanien, Bosnien-Herecegovina, forbundsrepublikken Jugoslavien og Den Tidligere Jugoslaviske Republik Makedonien, og om ophævelse af forordning (EF) 1628/96 og om ændring af afgørelse (EØF) nr. 3906/89 og (EØF) nr. 1360/90 og afgørelse 97/256/EF og 1999/311/EF EFT L 306 af 7.12.2000.